Judeţul Vâlcea va avea un aerodrom în apropierea municipiului reşedinţă, a anunţat preşedintele Consiliului Judeţean, Constantin Rădulescu, care a precizat că în acest sens forul judeţean a încheiat un parteneriat cu administraţia publică locală din Budeşti prin care se angajează să finanţeze din bugetul judeţului serviciile de proiectare pentru această investiţie.
"Conform discuţiei pe care am avut-o cu domnul Mihăilă (administrator public al judeţului Vâlcea – n.r.) şi cu domnul primar (Ion Vlădulescu – n.r.), s-a făcut Planul Urbanistic General iar acum începe proiectarea. Se face proiectul şi omul nu avea bani şi pentru proiect. A cheltuit şi de la Budeşti vreo patru miliarde pentru acest PUG", a declarat, într-o conferinţă de presă, preşedintele CJ Vâlcea.
Rădulescu a precizat că viitorul aerodrom destinat aeronavelor uşoare va fi amenajat pe izlazul comunal, tot aici urmând să fie realizat şi un heliport pentru zbor la vedere de zi şi de noapte, unde, pentru început, va fi staţionat un elicopter SMURD care să preia pacienţii în stare gravă de la Spitalul Judeţean şi să-i transporte la alte unităţi spitaliceşti din ţară.
"Mai mult ca sigur vom avea aici staţionat şi un elicopter al IGSU, al SMURD-ului şi vom crea şi o arteră de la Spitalul Judeţean până la acest aerodrom, pentru că va dura cel puţin cinci ani până vom face noul sediu al Direcţiei Generale de Asistenţă Socială şi Protecţia Copilului, al Direcţiei de Evidenţă a Persoanelor, unor săli foarte mari de evenimente şi al Consiliului Judeţean. O clădire cu cel puţin 15 etaje pe actualul amplasament al DGASPC Vâlcea de lângă Teatrul Anton Pann, un turn de referinţă pentru judeţul Vâlcea, în care să avem instituţii de cultură, să avem instituţii de protecţie socială şi, sus pe clădire, cu lift exterior, se va face acces la un heliport pentru preluarea pacienţilor de la Spitalul Judeţean de Urgenţă. Acolo vom avea şi un cabinet medical pentru stabilizare, pentru operaţiuni înainte de a fi urcaţi în elicopter. Lucrăm la proiect şi cam într-o lună vom avea primele imagini cu ceea ce vrem noi", a spus preşedintele CJ Vâlcea.
Pentru realizarea acestui aerodrom de la Budeşti, consilierii judeţeni au aprobat în şedinţa de vineri alocarea din bugetul judeţului a sumei de 240.000 de lei, necesară pentru proiectare. (AGERPRES)
Web Design by DowMedia